འདི་ནས་བཤད་དགོས་པ་ཞིག་ལ་ཆེན་མོ་ཞེས་པ་འདི་ཇི་ལྟར་འབྲི་དགོས་པའི་སྐོར་གྱི་དཔྱད་གཞི་ཞིག་མ་རྙེད་ལ།ཚིག་མཛོད་དུ།ཆེན་པོ་དང་དོན་འདྲ་ཞིང་གཙོ་བོར་ཆེད་དུ་བཏགས་པའི་མིང་མཐར་སྦྱོར་བ་ཞེས་འཁོད་འདུག།ལམ་རིམ་ཆེན་མོ།སློབ་གྲྭ་ཆེན་མོ།ནང་བསྟན་སློབ་གཉེར་ཁང་ཆེན་མོ།རྒྱུགས་སྤྲོད་ཆེན་མོ།ཚིག་མཛོད་ཆེན་མོ།སོགས་བེད་སྤྱོད་དང་ལག་ལེན་བྱེད་མུས་ཡིན།ངས་བསམ་ན་ནང་དོན་རྒྱ་ཆེ་ཆུང་སོགས་ཀྱི་དབང་ལས་ཆེན་མོ་ཞིག་བཏགས་ཀྱི་འདུག་སྙམ་སྟེ།སློབ་གྲྭ་ཆེན་པོ་ལབ་དུས་ཕྱིའི་བཀོད་པ་སོགས་རྒྱ་ཆེ་ཆུང་བཤད་པ་དང་།སློབ་གྲྭ་ཆེན་མོ་ཟེར་དུས་ཕྱིའི་བཀོད་པ་སོགས་མིན་པར་ནང་གི་སློབ་ཚན་དང་གནས་རིམ་སོགས་སློབ་ཆུང་དང་སློབ་འབྲིང་དག་ལས་ཆེ་བའི་རྒྱུ་མཚན་གྱིས་ཡིན།དེ་བཞིན་མདུན་རེ་རྒྱུགས་སྤྲོད་རེ་བཏང་བ་ལ་རྒྱུགས་སྤྲོད་དང་ལོ་འཁོར་རྒྱུགས་སྤྲོད་ལ་རྒྱུགས་སྤྲོད་ཆེན་མོ་ལྟ་བུ་ནང་དོན་གྱི་ཆ་ནས་ཆེན་མོ་འབྲི་མིན་ཐད་ལག་ལེན་དང་བེད་སྤྱོད་གཏོང་བཞིན་འདུག་སྙམ་པའོ།།